  Виталий Пронин «Элькуновидениын» вормизы Пичи Пурга ёросысь И. Петров но А. Байсаров.«Элькуновидение» конкурслэн телевизионной этапез возьматӥз: кырӟан ӧз вормы, вормиз пичи пурга калык. 812 баллэн азьпала потӥзы Пичи Пурга ёросысь  А. Байсаров но И. Петров «Аня» кырӟанэнызы.Конкурс бере трос гинэ дыр ортчиз ни, но Интернетын вераськонъёс уг чалмо на. Умой, радъясьёс дорозь вуо калыклэн лэчыт малпанъёсыз, эшшо умой - дэмланъёссы но. Кылсярысь, тросэз шуо: ляб ужаз звукорежиссёр, нош кырӟанэз дунъян амалъёсты воштыны кулэ - котькытын «Мынам Удмуртие» телевидение  но уг возьматы.Кызьы шуэ конкурслэн продюсерез П. Поздеев, «Элькуновидение» - со нырысь ик кырӟанлэн конкурсэз, нош таяз вие со луиз ёросъёсысь калыкъёслэн. Соин ик азьланяз талэсь форматсэ но, куронъёссэ но воштоно. П. Поздеевлэн верамезлы дурбасьтӥз Алнаш ёрослэн нимыныз жюриын пукем Андрей Белкин.- «Элькуновидение» - со радъян ласянь тужгес лябез конкурс, но ёросъёсысь кутскись артистъёслы сюрес сётонъя тужгес кужмоез.Кырӟанлы тужгес усто текст гожтӥсь луиз Глазов ёросысь Валентина Васильева. «Мон шудо» кылбурын лирической герой шудо, малы ке шуоно «выль нунал вордӥське», малы ке шуоно «шаере, мон туннэ но тонэн!». В. Васильева ужа Пусошур школаын завуч луыса. Кылбуръёс йыраз, гудыри кадь, бугыръяськыны кутскиллям школае лыктэмез бере. Зӧкез (бадӟымез) пиналыз вордӥськем дырысен нуны веттан гуръёс пӧрмытъяны ӧдъяз. Кызьы ачиз шуэ, ручка борды ӵемгес кутске мылкыдыз сӧриськем вакытъёсы.Оглом текстъёс сярысь ке… Егит критик Анастасия Шумилова аслаз рецензияз вазиськиз: «Ойдолэ вуоно аре «шаер», «мылкыд», «шудо», «шулдыр», «сяська», «кырӟан», «арган» кылъёстэк кырӟан гожтыны тыршоме!»  Удмуртъёс, пе, машина времени кылдытӥзы: вуж аранжировкаос, стилизованной костюмъёс, кырӟанъёс...Тужгес устоез крезьгурчи луиз Сьӧлта ёросысь Александр Ворожцов. Солэсь крезьгурзэ «Забавушки» ансамбль улэпкын быдэстӥз. Со ик крезьгурез вормон сюрес доры вуттӥз, шуэ конкурсын крезьгурез дунъясь, Удмуртиысь Композиторъёслэн огазеяськонэнызы кивалтӥсь Марина Ходырева.- Тросэзлэн кырӟанъ-ёслэн фонограммаоссы туж урод вал, звукорежиссёр соосты чебергес карыны быгатэ вал ке но, - вера дунъясь. - Соин ик улэпкын быдэстэм крезьгуръёсъя милям пельёсмы шутэтскизы, малпасько, огшоры учкисьёслэн но. Соин ик куреме потэ  ёросъёсысь лулчеберетъя управлениосты: юрттэ кырӟасьёслы аранжировкаос лэсьтыны.Со сяна, кылзӥсьёслэсь пельзэс вандӥзы тодмо гуръёс. Но кызьы вера Марина Германовна, усто кырӟанын 90 процентэз сюлме пырись, лякиськись интонациос луыны кулэ, соин ик тодмо гуръёс кырӟанысь кырӟанэ выжо. Плагиат сярысь верано ке, та висён удмурт культураын гинэ ӧвӧл, быдэс дуннеын кузёяське.Тужгес устоез костюм - Глазовысь Ольга Перминовалэн. Кырӟасьёслэн дӥськутъёссы туэ пӧртэмесь вал: удмурт калык дэремысен кутскыса  горд кизилиен чебермам тӧдьы дэремозь но  штанёзь. Валамон вал: тужгес усто костюмез быръён визьмалоз кырӟасьёсты но соос дэремзы понна но сюлмаськыны кутскозы.Озьыен, конкурс йылпумъяськиз, Пичи Пурга ёросысь кырӟасьёс басьтозы 40 сюрс манет, мукет вормисьёс - быдэн 5 сюрсэн. Со сяна, Сьӧлта ёрослэсь «Кулэ ӧй вал» кырӟанзэ (кылъёсыз З. Рябининалэн) «Италмас» ансамбль аслаз репертуараз кутоз. 412 баллэн 2-тӥ интые потӥз Эгра ёрос, 322 баллэн - Шаркан ёрос. Можга кар нырысетӥысь   5-тӥ интые васькиз - солэн 287 баллэз люкаськиз.Мария Векшина Туспуктэм: "Мынам Удмуртие"  ТРК     Теги: Крезьгур  